Teoria inocenţei

**Teoria inocenţei**este o carte de sine stătătoare de Florentina Pandelea.

## Descrierea cărţii

Tranziția de la copilărie la adolescență diferă de la persoană la persoană. Procesul poate fi abrupt, asemeni unui bolovan în picaj liber, sau lin, aidoma șipotului unui râu de munte.

În cazul de față, copila Sophie a fost dintotdeauna sub aura protectoare a mamei ei, părinte unic. Acest cocon va fi distrus brutal de un prezent suspendat în trecut, de minciuni, secrete atent dosite, alegeri egoiste și erori infantile.

Smulsă din mediul ei confortabil, adolescenta Sophie McKall va fi azvârlită direct în ghearele vieții, fără o pregătire în prealabil, ajungând să lupte pentru fiecare respirație, să se călească cu fiecare nouă rafală de lovituri ale unei sorți ce nu știe sa dea și momente de respiro.

Suferință, pasiune, iertare dincolo de rațiune. Acestea sunt lecțiile pe care Sophie le va primi drept cadou de majorat, lecții ce vor avea un impact fulminant asupra unui destin fraged, ce, la o vedere panoramică, nu prevestea niciun obstacol. Iertarea e o binecuvântare. Lasă sufletul ușor, liber să guste din frumusețea vieții.

## Viziunea mea

Teoria inocenței mi-a atras atenția încă de când am văzut coperta! Titlul nu mi-a dat niciun fel de indiciu despre ce va fi vorba, chiar mă făcuse să fiu sceptic vizavi conținut. Când am început lectura mi-am dat seama că nu trebuia să mai zăbovesc.

Universul se învârte în jurul lui Sophie McKall, o adolescentă care a trăit alături de mama sa, Eva, ele două având o relație extraordinară. Relația dintre cele două chiar m-a sensibilizat. Eva, o mamă cu mintea deschisă, îi oferă lui Sophie toată susținerea de care aceasta are nevoie, mai ales când vine vorba de mutarea acesteia la cămin atunci când intră la liceu.

Începerea liceului este punctul în care acțiunea te-a prins deja în mreje și nu te mai lasă să scapi de acolo până la final. În incinta căminului, Sophie își face prieteni foarte buni pe Robb, cu care are o scurtă "relație", Alex, Britt și Dyanne. Viața lui Sophie se transformă în haos atunci când inima ei bate în "acel" fel atunci când Mathias, cel care care i-a oferit meditații la matematică pentru liceu, revine în viața ei. Însă bătaia inimii ei se transformă în cioburi când află de Evy, logodnica lui Mathias.

Apoi apare Tom, un fost coleg din gimnaziu pe care îl plăcuse, care trezește suspiciuni Sophiei, mai ales că aceasta este contactată prin diferite moduri de cineva semnat "P.". "P" pare să știe tot ce face ea, cine îi este cu adevărat prieten și chiar îi oferă atenții, mai ales "încredere". Iar Sophie chiar găsește un refugiu în el.

Dacă Sophie crezuse că viața ei nu poate fi mai haotică de atât, atunci apare contrarul. O persoană importantă din viața ei moare, iar alte două apar. Hugh, tatăl ei pe care nu îl cunoscuse, și Hunter, un amic apropiat al tatălui ei care îi oferă protecție.

Vă las să descoperiți singuri cine își va găsi locul în inima Sophiei.

Mi-a plăcut cartea foarte mult, chiar dacă au fost mici momente unde, după un carusel de evenimente și emoții, anumite pasaje păreau statice. Asta apoi am primit-o ca un moment de respiro pentru a putea înțelege exact ce se petrece. Am adorat modul în care autoarea a arătat, punctat, evoluția Sophiei de la adolescenta neînțeleasă și tulburată, la o femeie matură și împlinită.

## Notă

* Notă: 5/5⭐️
* Personaje favorite: Sophie McKall, Eva şi Hunter

* + Cartea nu este disponibilă momentan, fiind retrasă de pe piaţă.